ORDE do 31 de marzo de 2008 pola que se regula o réxime de concesión de subvencións a entidades sen ánimo de lucro para o desenvolvemento de actividades deportivas no ano 2008 e se procede á súa convocatoria.
CONSELLERÍA DE CULTURA E DEPORTE — III. OUTRAS DISPOSICIÓNS — 10/04/2008

O Estatuto de autonomía de Galicia, Lei orgánica 1/1981, do 6 de abril, no seu artigo 27.22º, recolle a competencia da Comunidade Autónoma de Galicia en materia da promoción do deporte en réxime de exclusividade.
En virtude desta competencia, a Lei 11/1997, do 22 de agosto, xeral do deporte de Galicia, establece que a Administración autonómica promoverá o deporte de competición, en colaboración coas federacións deportivas.
O Decreto 232/2005, do 11 de agosto, modificado polo Decreto 454/2005, do 1 de setembro, fixa a estrutura orgánica dos departamentos da Xunta de Galicia, e atribúelle á Consellería de Cultura e Deportes as competencias da Comunidade Autónoma en materia de deportes.
Por medio desta orde preténdese desenvolver un plan de consolidación das entidades deportivas de Galicia co obxectivo xeral de garantir o desenvolvemento das actividades en que participan ou que promoven as entidades deportivas. A universalización da práctica deportiva ten un papel moi importante na sociedade, actuando de maneira transversal en moitos valores sociais de grande importancia para a mellora da calidade de vida dos cidadáns, e en especial acadar a xeneralización da práctica deportiva entre os nenos e nenas galegos, facilitando o seu acceso á práctica deportiva a través da consolidación da igualdade de oportunidades no deporte.
É necesario apoiar as actividades e a participación dos clubs en ligas ou campionatos oficiais de ámbito galego, estatal ou internacional, e tamén as entidades que contribúen de forma importante ao desenvolvemento e promoción do deporte e, en particular, do deporte base e do deporte feminino. Todas estas entidades deben conxugar o seu traballo de forma harmónica e complementaria para consolidar todos os itinerarios do deporte, desde a formación base, pasando pola competición, ata o alto rendemento deportivo, o que no seu conxunto cumpre un importante papel na formación educativa dos mozos e mozas nas respectivas disciplinas onde desenvolven a súa actividade.
Nos orzamentos xerais da Consellería de Cultura e Deporte existe crédito axeitado e suficiente para as axudas que son obxecto desta convocatoria.
Polo exposto, e en uso das facultades que teño atribuídas ao abeiro do Decreto 213/2005 do Consello da Xunta, do 3 de agosto de 2005,
DISPOÑO:
Artigo 1º.-Obxecto.
1. Esta orde ten por obxecto o establecemento das bases reguladoras de concesión de subvencións e a súa convocatoria pública dirixidas a clubs deportivos e entidades deportivas sen ánimo de lucro para a participación en competicións oficiais ou o desenvolvemento de actividades deportivas, realizadas ou que se vaian realizar no período comprendido entre o 1 de xaneiro e o 31 de outubro de 2008.
2. A concesión de subvencións a que se refire esta orde efectuarase en réxime de concorrencia competitiva, baixo os principios de publicidade, obxectividade, transparencia, igualdade, eficacia e eficiencia.
Artigo 2º.-Beneficiarios.
1. Poderán ser beneficiarios de subvención as seguintes entidades:
a) Clubs: os clubs deportivos e entidades deportivas que participen regularmente en competicións oficiais convocadas polas correspondentes federacións deportivas:
a.1. Clubs tipo I: clubs que participen regularmente en competicións oficiais a nivel internacional e estatal. Poderán contar con deportistas ou equipos que participen en competicións oficiais de ámbito galego e provincial.
a.2. Clubs tipo II: clubs que participen regularmente en competicións oficiais de ámbito galego e provincial.
b) Agrupacións deportivas escolares coorganizadoras da campaña do deporte escolar xunto coa Dirección Xeral para o Deporte da Consellería de Cultura e Deporte e a Consellería de Educación e Ordenación Universitaria.
2. Para ser beneficiario é requisito estar inscrito no Rexistro de Asociacións Deportivas e Deportistas de Galicia da Dirección Xeral para o Deporte, e con domicilio social en Galicia.
3. Non poderán obter a condición de beneficiarios das subvencións reguladas nestas bases as entidades en quen concorra algunha das circunstancias sinaladas nos números 2º e 3º do artigo 10 da Lei 9/2007, do 13 de xuño, de subvencións de Galicia.
Artigo 3º.-Actuacións subvencionables.
1. Clubs: serán actuacións subvencionables a participación dos seus equipos ou deportistas en competicións oficiais. Para os efectos desta orde de subvencións consideraranse gastos subvencionables os seguintes conceptos relacionados coas citadas competicións:
a) Licenzas federativas aboadas durante 2008.
b) Mutualidades aboadas durante 2008.
c) Inscricións en competicións oficiais aboadas durante 2008.
d) Gastos de arbitraxes.
e) Gastos de adestradores/as.
f) Gastos de transporte para asistir ao calendario proposto.
g) Gastos de manutención e aloxamento para asistir ao calendario proposto.
h) Material deportivo non inventariable (balóns, equipacións, etc.).
2. Agrupacións deportivas escolares: serán actuacións subvencionables as competicións e programas deportivos incluídos no Programa de deporte en idade escolar e deporte na escola da Dirección Xeral para o Deporte que desenvolvan: consideraranse gastos subvencionables:
a) Gastos de organización (material de oficina, comunicacións, desprazamentos, persoal de apoio, etc.).
b) Material deportivo non inventariable.
Artigo 4º.-Financiamento orzamentario.
1. A concesión de axudas reguladas nesta orde serán atendidas con cargo á aplicación orzamentaria 12.04.441A.481.0 do exercicio orzamentario do ano 2008, ata un importe máximo de 3.500.000  (tres millóns cincocentos mil euros). Este importe poderá ser ampliado no caso de existencia de crédito na aplicación orzamentaria no momento da resolución segundo o disposto no artigo 31 da Lei 9/2007.
2. Clubs: o importe total máximo para resolver será de 3.400.000 euros. Un beneficiario desta categoría pode recibir como máximo o 75% do orzamento presentado sobre os gastos subvencionables e en ningún caso a axuda superará os 75.000 euros no caso dos clubs tipo I e 18.000 euros no caso dos clubs tipo II.
3. Agrupacións deportivas escolares: o importe total máximo para resolver será de 100.000 euros. Un beneficiario desta categoría pode recibir como máximo o 90% do orzamento presentado sobre os gastos subvencionables e en ningún caso a axuda superará os 15.000 euros por beneficiario.
4. As axudas concedidas ao abeiro desta orde poderán ser concorrentes con subvencións doutras administracións ou entes públicos ou privados, sen que en ningún caso excedan a cantidade do importe total do proxecto subvencionado.
Artigo 5º.-Solicitudes, documentación e prazo.
1. As solicitudes de subvención formularanse nos impresos oficiais, segundo o modelo que se xunta como anexo I a esta orde. Só se admitirá unha solicitude por entidade.
2. Presentaranse nos rexistros das delegacións provinciais da Consellería de Cultura e Deporte, nos servizos provinciais de Deporte, ou ben por calquera outro dos medios previstos no artigo 38.4º da Lei de réxime xurídico das administracións públicas e do procedemento administrativo común.
3. As solicitudes deberán ir acompañadas da seguinte documentación:
a) Fotocopia do CIF da entidade
b) Planificación xeral da entidade, incluído o orzamento de ingresos e gastos da entidade para o exercicio.
c) Clubs: proxecto para o que se solicita subvención, asinado polo/a presidente/a e que como mínimo debe conter:
c.1. Programa deportivo previsto para 2008 (anexo II) con:
A) Calendario de competicións por especialidade deportiva, categoría, xénero e ámbito territorial, indicando o número de equipos inscritos e/ou o número de licenzas da tempada vixente para cada competición, así como os quilómetros de desprazamento que se prevé realizar, o número de deportistas seleccionados nas seleccións galegas das distintas categorías na última tempada e o número de deportistas galegos nos equipos de máximo nivel competitivo (só clubs tipo I).
B) Relación dos técnicos/as de que dispón o club, con formación, número de equipos que adestra, categoría máis alta en que adestra e relación co club.
C) Relación das escolas deportivas ou actividades de promoción previstas polo club e número de participantes.
D) Resultados destacados na última tempada.
c.2. Orzamento de gastos do proxecto para o que se solicita subvención, desagregando os conceptos subvencionables (anexo III).
c.3. Declaración de conxunto de todas as solicitudes de subvención efectuadas ou concedidas para a mesma finalidade ante as administracións públicas competentes ou outros entes públicos ou privados (anexo VI).
No caso dos clubs ou entidades que conten con seccións que participen en distintas modalidades deportivas, presentarán un anexo II e III por cada unha delas. Neste caso, os importes recollidos no anexo I serán a suma dos correspondentes a cada modalidade.
d) Agrupacións deportivas escolares: proxecto para o que se solicita subvención, asinado polo presidente/a e que como mínimo debe conter:
d.1. Programa das actividades previstas para 2008 en que conste relación de modalidades deportivas, número de equipos por modalidade, número de participantes por modalidade e total, e número de entidades participantes (anexo IV).
d.2. Orzamento de gastos do proxecto para o que se solicita subvención, desagregando os conceptos subvencionables (anexo V).
d.3. Declaración de conxunto de toda as solicitudes de subvención efectuadas ou concedidas para a mesma finalidade ante as administracións públicas competentes ou outros entes públicos ou privados (anexo VI).
4. O prazo de presentación das solicitudes será de 32 días naturais contados a partir do día seguinte ao da publicación desta orde no Diario Oficial de Galicia.
Artigo 6º.-Instrución.
1. O subdirector xeral para o Deporte será o órgano competente para a instrución dos procedementos que se tramiten ao abeiro do disposto nesta orde.
2. Recibidas as solicitudes, os servizos provinciais de deporte revisarán a documentación achegada e comprobarán que reúnen os requisitos establecidos nesta orde.
3. As listas provisionais das solicitudes excluídas serán publicadas no DOG e tamén na páxina web www.deportegalego.eu, nos taboleiros de anuncios dos servizos provinciais e da Dirección Xeral para o Deporte, sinalando as causas de exclusión.
4. Os interesados poderán formular reclamacións, emendar erros e achegar a documentación que falte nun prazo de 15 días naturais contados desde a publicación das listas no DOG.
Transcorrido este prazo sen que se emenden as causas de exclusión arquivarase o expediente, logo da resolución de arquivo nos termos previstos no artigo 42 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
5. Completados os expedientes, poranse ao dispor da comisión de valoración para a súa avaliación, ao abeiro dos criterios de valoración fixados no artigo 7º desta orde.
6. A comisión de valoración estará formada polos seguintes membros:
a) Presidente: un/unha delegado/a provincial da Consellería de Cultura e Deporte.
b) Vogais:
-Un/unha delegado/a provincial da Consellería de Cultura e Deporte.
-O xefe do servizo de coordinación deportiva.
-Os xefes dos servizos de deportes das delegacións provinciais da Consellería de Cultura e Deporte.
c) Secretario/a: un/unha funcionario/a da Dirección Xeral para o Deporte, que participará con voz pero sen voto.
7. Serán funcións da comisión de valoración:
a) Avaliar as solicitudes presentadas e a documentación achegada polas entidades solicitantes.
b) Efectuar as propostas de concesión de subvencións elevándoas ao órgano instrutor, para a elaboración da proposta de resolución.
8. O secretario/a redactará a correspondente acta de cada sesión da comisión.
9. A comisión de valoración poderá solicitar canta documentación considere precisa para unha mellor valoración e comprobación do proxecto.
Artigo 7º.-Criterios de concesión.
1. A comisión de valoración proporá a contía das subvencións correspondentes a cada solicitante, atendendo aos límites establecidos no artigo 4º.
2. A comisión non terá en conta as solicitudes que non se adapten aos requirimentos establecidos nesta orde.
3. A comisión non valorará as solicitudes que acaden un importe inferior a 400 euros por beneficiario.
4. Para efectuar as propostas de concesión das subvencións, a comisión de valoración avaliará a calidade dos programas deportivos ou de actividades presentados no proxecto e baremaraos sobre un máximo de 100 puntos segundo os seguintes criterios:
a) Clubs:
-Número de equipos ou deportistas en categorías absolutas, o número de deportistas galegos no máximo nivel de competición (só clubs tipo I) e relevancia en función da súa natureza e ámbito territorial da competición en que participan, ata 35 puntos.
-Número de equipos e deportistas ata categoría xuvenil e relevancia en función da súa natureza e ámbito territorial da competición en que participan, ata 15 puntos.
-Número de equipos e deportistas de categoría feminina e relevancia en función da súa natureza e ámbito territorial da competición en que participan, ata 10 puntos.
-Número de quilómetros previstos, ata 10 puntos.
-Número de deportistas convocados nas seleccións galegas das distintas categorías na tempada anterior, ata 10 puntos.
-Número de técnicos titulados no proxecto global do club, ata 5 puntos.
-Escolas ou accións de fomento realizadas polo club, ata 10 puntos.
-Resultados acadados polos equipos do club na última tempada, ata 5 puntos.
b) Agrupacións deportivas escolares:
-Número de modalidades deportivas, ata 25 puntos.
-Número de equipos por modalidade, ata 25 puntos.
-Número de participantes por modalidade e total, ata 25 puntos.
-Número de entidades participantes, ata 25 puntos.
5. No caso dos clubs que conten con seccións que participen en distintas modalidades deportivas, farase unha valoración diferenciada para cada unha das seccións segundo os anexos II e III correspondentes, asignándolle cantidades diferenciadas que se sumarán ata acadar a contía definitiva segundo os criterios recollidos no número 2.a).
6. Tendo en conta as diferentes características das modalidades deportivas, a comisión de valoración poderá distinguir entre:
a) Clubs tipo I e clubs tipo II.
b) Clubs de deportes individuais de participación individual ou de participación por equipos e clubs de deportes colectivos de participación por equipos con máis de catro compoñentes por conxunto (baloncesto, balonmán, béisbol, fútbol, fútbol sala, hóckey, hóckey a patíns, remo, rugby e voleibol).
Artigo 8º.-Resolución e recursos.
1. Analizadas as solicitudes polo órgano instrutor, este redactará un informe que contará coa proposta de resolución elaborado pola comisión de valoración e que elevará á directora xeral para o Deporte, quen resolverá a concesión ou denegación das solicitudes presentadas.
2. A comisión de valoración poderá realizar propostas de resolución diferenciadas segundo a tipoloxía de beneficiarios.
3. O prazo máximo para resolver e notificar a resolución non poderá exceder de catro meses, contado desde o día seguinte á data de publicación desta orde no DOG. Esgotado o dito prazo sen resolución expresa, deberá entenderse desestimada a petición correspondente por silencio administrativo.
4. Notificada a resolución polo órgano concedente, o beneficiario disporá dun prazo de dez días para a súa aceptación, transcorrido o cal sen que se producise manifestación expresa, se entenderá tacitamente aceptada.
5. A realización das actividades será responsabilidade exclusiva do solicitante, se ben a Dirección Xeral para o Deporte debe estar informada das circunstancias concretas da execución e resérvase o dereito de solicitar a información complementaria que considere oportuna, así como a comprobación de calquera aspecto relacionado con ela.
6. No caso de que as subvencións outorgadas non sexan aceptadas polos beneficiarios ou que posteriormente á súa concesión se renuncie a elas, o órgano instrutor poderá formular proposta de resolución complementaria, adxudicando o importe dispoñible entre as solicitudes valoradas pola comisión e que non acadasen axuda por límites orzamentarios, de acordo coa orde de puntuación establecida.
7. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente de xurisdición contencioso-administrativa, e poderá formularse, con caracter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 9º.-Xustificación.
1. Os beneficiarios das axudas deberán solicitar o aboamento da axuda concedida no momento en que se teña realizado o programa deportivo ou de actividades presentado. En calquera caso, o prazo máximo e improrrogable para a presentación da citada solicitude será o 31 de outubro de 2008.
2. O lugar de presentación serán as delegacións provinciais da Consellería de Cultura e Deporte, os servizos provinciais de Deporte, ou ben por calquera outro dos medios previstos no artigo 38.4º da Lei de réxime xurídico das administracións públicas e do procedemento administrativo común.
3. A solicitude de aboamento da axuda concedida (anexo VII) deberá ir acompañada da seguinte documentación:
a) Memoria xustificativa do programa presentado, asinada polo presidente/a e en que conste:
Clubs:
-Programa deportivo realizado para 2008 (anexo II, letra A).
-Relación das escolas deportivas ou actividades de promoción realizadas polo club e número de participantes (anexo II, letra C).
-Resultados máis relevantes acadados polos equipos ou deportistas do club nesta tempada (anexo II, letra D).
Agrupacións deportivas escolares:
-Programa das actividades realizado para 2008 (anexo IV) en que conste a relación de modalidades deportivas dinamizadas, o número de equipos participantes por modalidade, o número de participantes por modalidade e total e o número de entidades participantes.
b) Declaración de conxunto de toda as subvención solicitadas, tanto as concedidas como as pendentes de resolución, para a mesma finalidade ante as administracións públicas ou outros entes públicos ou privados (anexo VI).
c) Conta xustificativa asinada polo presidente/a en que conste a realización do orzamento de gastos do proxecto presentado e o importe da subvención para o que se solicita o seu aboamento, así como unha relación detallada do gasto asociado ao total do orzamento do proxecto e en que se especifiquen: número de documento, concepto, tipo de gasto subvencionable, data de emisión, perceptores, CIF ou NIF, contía do gasto realizado e contía do gasto pagado para o que se presenta xustificación (anexo VIII).
No caso de que o gasto xustificado sexa a totalidade do orzamento de gastos do proxecto presentado na solicitude, o beneficiario solicitará o aboamento da totalidade da subvención concedida.
No caso de que o gasto xustificado sexa inferior ao orzamento de gastos do proxecto presentado na solicitude, o beneficiario solicitará o aboamento da subvención con base na seguinte fórmula:
Gasto xustificado x (subvención concedida/total orzamento de gastos do proxecto presentado na solicitude).
En calquera das dúas circunstancias o aboamento da subvención solicitado terá que cumprir cos límites establecidos no artigo 4º.
d) Facturas orixinais ou copias compulsadas do gasto incorrido e demais documentos de valor probatorio equivalente con validez no tráfico xurídico-mercantil e con eficacia administrativa (RD 1496/2003, do 28 de novembro, polo que se aproba o Regulamento polo que se regulan as obrigas de facturación) na mesma orde presentada no anexo VIII. Todos os documentos descritos serán sempre anteriores á data límite de xustificación (31 de outubro de 2008).
Acreditarase o pagamento efectivo de gastos realizados por importe igual ou superior ao importe da subvención para o que se solicita o seu aboamento segundo o indicado no artigo 9º.3 c). Esta acreditación acompañarase á factura ou documento de gasto que corresponda, podendo ser copia da anotación ou transferencia bancaria ou copia do recibín de pagamento debidamente fechado e asinado.
e) Certificado orixinal da titularidade da conta bancaria onde se fará o ingreso da subvención.
4. Os órganos competentes da Dirección Xeral para o Deporte poderán solicitar as aclaracións ou informes dos medios de xustificación que consideren oportunos.
5. As solicitudes que incumpran os prazos ou requisitos de xustificación solicitados perderán o dereito ao aboamento da axuda, posibilitando a reasignación de tales créditos.
Artigo 10º.-Pagamento.
1. O pagamento da subvención queda condicionado á presentación da documentación xustificativa que acredite o cumprimento da finalidade para a que se concedeu a subvención.
2. O importe da subvención farase efectivo nun único pagamento na conta bancaria certificada na xustificación.
Artigo 11º.-Obrigas dos beneficiarios.
1. As entidades que resulten beneficiarias das subvencións concedidas ao abeiro desta orde estarán obrigadas a cumprir o establecido no artigo 11 da Lei 9/2007, de subvencións de Galicia, e en particular:
a) Executar o proxecto que fundamentou a concesión da subvención, así como xustificar a súa realización.
b) Adoptar as seguintes medidas de identificación, información e publicidade da subvención concedida:
-A utilización do galego nos medios de información e comunicación relacionados co proxecto.
-Incluír o logotipo da Dirección Xeral para o Deporte -dispoñible para o efecto na páxina web www.deportegalego.eu- nos medios de comunicación da entidade. Ademais os clubs que compitan no ámbito estatal deberán incluír no vestiario deportivo oficial o citado logotipo.
c) Colaborar e participar nas actividades programadas pola Dirección Xeral para o Deporte, en concreto, a que as súas xogadoras e os seus xogadores e equipo técnico participen nas actividades, como cursos, conferencias, clinics, etc., especialmente aquelas dirixidas a deportistas de base e á comunidade educativa para a promoción e fomento do deporte nos seus diferentes niveis.
d) Facilitar a incorporación dos deportistas nas convocatorias das seleccións galegas para participar en torneos ou campionatos oficiais ou amigables.
e) Solicitar, no caso de ser requirido, das diferentes federacións as certificacións correspondentes que acrediten os datos sinalados na xustificación.
f) Conservar os documentos xustificativos da aplicación dos fondos recibidos e os seus correspondentes pagamentos, na medida en que poden ser obxecto das actuacións de comprobación e control nos seguintes catro anos.
g) Estar ao corrente no cumprimento das súas obrigas tributarias e fronte á Seguridade Social e non ter pendente de pagamento ningunha outra débeda coa Administración pública da Comunidade Autónoma. En todo caso, e segundo o artigo 45.f da Lei de orzamentos xerais da Comunidade Autónoma de Galicia para 2008, os beneficiarios das axudas acollidas a esta orde quedan exentos de achegar os xustificantes das anteriores obrigas.
h) Facilitarlle á Dirección Xeral para o Deporte a comprobación e control das actividades que se subvencionan con cargo a esta orde. A Dirección Xeral para o Deporte poderá encargar a realización de auditorías ou de verificacións contables ás entidades receptoras de subvencións, con aviso de quince días hábiles antes da data da realización.
i) Proceder ao reintegro dos fondos percibidos nos supostos establecidos no artigo 12.2 desta orde.
2. Os beneficiarios de subvención quedan sometidos ás actuacións de control financeiro que lle correspondan á Consellería de Economía e Facenda e ás previstas na lexislación do Consello de Contas ou do Tribunal de Contas.
Artigo 12º.-Modificación da resolución, revogación e reintegro.
1. Toda alteración das condicións tidas en conta para a concesión das subvencións e para a súa xustificación, en particular a obtención concorrente de subvencións ou axudas outorgadas por outras administracións ou outros entes públicos ou privados, poderá dar lugar á modificación da resolución de concesión e, eventualmente, á súa revogación.
2. Procederá a revogación das subvencións, así como o seu reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32 e 33 da Lei 9/2007 e no artigo 19 do Decreto 287/2000, en canto non se opoña ao establecido na Lei 9/2007.
Artigo 13º.-Seguimento e control.
1. Sen prexuízo das facultades que teñan atribuídas outros órganos da Administración, a Consellería de Cultura e Deporte levará a cabo funcións de control, avaliación e seguimento.
2. Para realizar as ditas funcións poderanse empregar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos na orde e demais normas vixentes que resulten de aplicación. Para estes efectos, os beneficiarios deberán cumprir as obrigas de comprobación que se establezan nesta orde.
Artigo 14º.-Réxime xurídico das axudas. Lexislación aplicable.
1. Esta convocatoria, as súas bases e cantos actos administrativos deriven dela, poderán ser impugnados polos interesados nos casos e na forma establecida na Lei 30/1992, do 26 de novembro, de réxime xurídico das administracións públicas e do procedemento administrativo común.
2. Nos aspectos non contidos nesta orde rexerá a normativa xeral en materia de subvencións constituída pola Lei 9/2007, do 13 de xullo, de subvencións de Galicia, polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non resulte derrogado pola Lei 9/2007 citada, así como polos preceptos básicos da Lei 38/2003, do 17 de novembro, xeral de subvencións e do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
Disposicións adicionais
Primeira.-Coa presentación da solicitude o beneficiario dá a súa conformidade a que os datos facilitados para a concesión da subvención figuren no Rexistro Público de Subvencións coas excepcións do artigo 15.2º d) da Lei 9/2007.
Segunda.-De acordo co establecido nos puntos 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega e no Decreto 132/2006, do 27 de xullo, a Consellería de Cultura e Deporte publicará no DOG e na páxina web www.deportegalego.eu as subvencións concedidas ao abeiro desta orde, con expresión do beneficiario, a contía e a súa finalidade.
Disposicións derradeiras
Primeira.-Autorízase a directora xeral para o Deporte para ditar cantas disposicións sexan precisas en relación con esta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de marzo de 2008.
Ánxela Bugallo Rodríguez
Conselleira de Cultura e Deporte
Ver referencia pdf "06900D007P030.PDF"